Document ID: 32003D0218

Απόφαση της Επιτροπής
της 27ης Μαρτίου 2003
για τις ζώνες προστασίας και εποπτείας σε σχέση με τον καταρροϊκό πυρετό του προβάτου, καθώς και για τη θέσπιση κανόνων για τις μετακινήσεις ζώων από τις εν λόγω ζώνες και σχετικά με την κατάργηση της απόφασης 2001/783/ΕΚ
[κοινοποιηθείσα υπό τον αριθμό Ε(2003) 864]
(Κείμενο που παρουσιάζει ενδιαφέρον για τον ΕΟΧ)
(2003/218/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/EΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου(1), και ιδίως το άρθρο 8 παράγραφος 2 στοιχείο δ) και παράγραφος 3, το άρθρο 9 παράγραφος 1 στοιχείο γ) και το άρθρο 12 πρώτη παράγραφος,
Εκτιμώντας τα ακόλουθα:
(1) Με βάση την εξέλιξη της κατάστασης του καταρροϊκού πυρετού του προβάτου σε τέσσερα κράτη μέλη κατά το 2001, εξεδόθη η απόφαση 2001/783/ΕΚ, της 9ης Νοεμβρίου 2001, για τις ζώνες προστασίας και εποπτείας σε σχέση με τον καταρροϊκό πυρετό του προβάτου, καθώς και για τη θέσπιση κανόνων για τις μετακινήσεις ζώων από τις εν λόγω ζώνες(2), όπως τροποποιήθηκε τελευταία από την απόφαση 2003/14/ΕΚ(3). Η απόφαση 2001/783/ΕΚ οριοθετεί τρεις γεωγραφικές ζώνες οι οποίες αντιστοιχούν σε ειδικές επιδημιολογικές καταστάσεις. Στην απόφαση αυτή ορίζονται επίσης οι όροι υπό τους οποίους μπορούν να προβλεφθούν παρεκκλίσεις από τους περιορισμούς που εφαρμόζονται στις μετακινήσεις των ζώων οι οποίες καθορίζονται στην οδηγία.
(2) Όσον αφορά την Ελλάδα, το πρόγραμμα εποπτείας που εφαρμόζεται από τις ελληνικές αρχές δεν έδειξε καμία ορομετατροπή στα ζώα-δείκτες κατά το έτος 2002.
(3) Συνεπώς, μπορούν να θεσπιστούν διατάξεις για να αμβλυνθούν, υπό ορισμένους όρους, οι περιορισμοί στις μετακινήσεις των ζώντων ζώων των ευπαθών ειδών από το ελληνικό έδαφος, με εξαίρεση τις περιοχές που απειλούνται από νέα μόλυνση από τρίτες χώρες.
(4) Όσον αφορά την Ιταλία και τη Γαλλία, τα προγράμματα εποπτείας που εφαρμόστηκαν στην Ιταλία και στη Γαλλία έδειξαν ότι στις περιοχές όπου διενεργήθηκε ορθά ο εμβολιασμός, η κυκλοφορία του ιού μειώθηκε σημαντικά πριν από την χειμερινή περίοδο.
(5) Ως εκ τούτου, μπορούν να προβλεφθούν διατάξεις, υπό ορισμένους όρους, για να αμβλυνθούν οι περιορισμοί στις μετακινήσεις των εμβολιασμένων ζώντων ζώων από τις εν λόγω περιοχές.
(6) Ωστόσο, ο βασικός όρος για την εφαρμογή των εν λόγω μέτρων άμβλυνσης πρέπει να είναι ότι το εφαρμοζόμενο πρόγραμμα εποπτείας δεν δείχνει ότι έχει αρχίσει εκ νέου δραστηριότητα ο ιός του καταρροϊκού πυρετού του προβάτου στην εν λόγω περιοχή και επιπλέον, πρέπει να διαχωρίζονται οι περιοχές υψηλού και χαμηλού επιδημιολογικού κινδύνου αναλόγως.
(7) Κρίνεται επίσης σκόπιμο να εισαχθούν τεχνικές τροποποιήσεις για τη διευκόλυνση των μετακινήσεων των ζώντων ζώων εντός του εδάφους του σχετικού κράτους μέλους, ιδίως για άμεση σφαγή.
(8) Για λόγους σαφήνειας, πρέπει να καταργηθεί η απόφαση 2001/783/ΕΚ και να αντικατασταθεί από την παρούσα απόφαση.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σκοπός της παρούσας απόφασης είναι να καθορίσει απαγορευμένες ζώνες για την αποφυγή της εξάπλωσης του καταρροϊκού πυρετού του προβάτου, οι οποίες θα περιλαμβάνουν ζώνες προστασίας και εποπτείας, σύμφωνα με το άρθρο 8 της οδηγίας 2000/75/ΕΚ, καθώς και να θεσπίσει κανόνες για τις μετακινήσεις ζώων ευπαθών ειδών στον καταρροϊκό πυρετό του προβάτου, μέσα και από τις εν λόγω ζώνες.
Άρθρο 2
Περιορισμοί μετακινήσεων
Η αποστολή και η διαμετακόμιση ζώντων ζώων ειδών ευπαθών στον καταρροϊκό πυρετό του προβάτου, καθώς και του σπέρματος των ωαρίων και των εμβρύων τους, απαγορεύονται:
- από ή μέσω του εδάφους που αντιστοιχεί στις διοικητικές μονάδες που αναφέρονται στο παράρτημα I A,
- από ή μέσω του εδάφους που αντιστοιχεί στις διοικητικές μονάδες που αναφέρονται στο παράρτημα I B,
- από ή μέσω του εδάφους που αντιστοιχεί στις διοικητικές μονάδες που αναφέρονται στο παράρτημα I Γ τμήμα 1,
- από ή μέσω του εδάφους που αντιστοιχεί στις διοικητικές μονάδες που αναφέρονται στο παράρτημα I Γ τμήμα 2.
Άρθρο 3
Παρεκκλίσεις που αφορούν τις συναλλαγές
1. Κατά παρέκκλιση των διατάξεων του άρθρου 2,
α) επιτρέπονται οι αποστολές ζώων ευπαθών στον καταρροϊκό πυρετό του προβάτου, του σπέρματος, των ωαρίων και των εμβρύων τους, από τις απαγορευμένες ζώνες που ορίζονται στο παράρτημα I, εφόσον πληρούν τους όρους που προβλέπονται στο παράρτημα II·
β) μπορούν να επιτραπούν οι αποστολές ζώων ευπαθών στον καταρροϊκό πυρετό του προβάτου από περιοχές χαμηλού κινδύνου που ορίζονται στο τμήμα 1 του παραρτήματος I A, I B και I Γ αντιστοίχως, κατόπιν της έγκρισης του κράτους μέλους προορισμού στην περίπτωση ενδοκοινοτικού εμπορίου, υπό τον όρο ότι το πρόγραμμα εποπτείας που εφαρμόζεται δεν δείχνει ότι έχει αρχίσει εκ νέου δραστηριότητα ο ιός του καταρροϊκού πυρετού του προβάτου σε μια ανάλογη, από επιδημιολογική άποψη, περιοχή προέλευσης και
i) όσον αφορά την Ιταλία και τη Γαλλία, υπό τον όρο ότι τα ζώα έχουν εμβολιαστεί τουλάχιστον πριν από 30 ημέρες και το πολύ πριν από έξι μήνες,
ή
ii) όσον αφορά την Ελλάδα, υπό τον όρο ότι τα ζώα έχουν υποστεί ορολογική δοκιμασία (BT ELISA ή AGID) με αρνητικά αποτελέσματα, εντός 72 ωρών πριν από την αναχώρηση και κατά τη δειγματοληψία για τη διενέργεια της δοκιμασίας έχουν ψεκαστεί με εντομοαπωθητικό με υπολειμματική δράση άνω των τεσσάρων ημερών.
2. Στις ενδοκοινοτικές συναλλαγές, τα κράτη μέλη προέλευσης που κάνουν χρήση των παρεκκλίσεων που προβλέπονται στην παράγραφο 1, εξασφαλίζουν την προσθήκη της ακόλουθης ένδειξης, στα αντίστοιχα πιστοποιητικά που προβλέπονται στις οδηγίες 64/432/EΟΚ(4), 88/407/ΕΟΚ(5), 89/556/ΕΟΚ(6), 91/68/ΕΟΚ(7) και 92/65/ΕΟΚ(8):
"ζώα/σπέρμα/ωάρια/έμβρυα(9) σύμφωνα με την απόφαση 2003/218/ΕΚ."
Άρθρο 4
Παρεκκλίσεις που αφορούν τις εσωτερικές μετακινήσεις
Κατά παρέκκλιση των διατάξεων του άρθρου 2, οι μετακινήσεις των ζώων ευπαθών στον καταρροϊκό πυρετό του προβάτου, εντός του εδάφους του ίδιου κράτους μέλους μπορούν να επιτραπούν από τις αρμόδιες εθνικές αρχές από τις περιοχές υψηλού κινδύνου που ορίζονται στο τμήμα 2 των παραρτημάτων I Α, I Β και I Γ αντιστοίχως:
α) όσον αφορά την Ιταλία και τη Γαλλία, υπό τον όρο ότι:
- από το πρόγραμμα εποπτείας και παρακολούθησης σε μια ανάλογη, από επιδημιολογική άποψη, περιοχή προέλευσης, έχει αποδειχθεί η παύση της μετάδοσης του ιού του καταρροϊκού πυρετού του προβάτου, για 100 ημέρες τουλάχιστον ή/και,
- από το πρόγραμμα εποπτείας του φορέα σε μια ανάλογη, από επιδημιολογική άποψη, περιοχή προορισμού, έχει αποδειχθεί η παύση της δραστηριότητας ενήλικων κουλικοειδών·
β) όσον αφορά την Ελλάδα υπό τον όρο ότι:
- τα ζώα έχουν υποστεί ορολογική δοκιμασία (BT ELISA ή AGID) με αρνητικά αποτελέσματα εντός 72 ωρών πριν από την αναχώρηση και κατά τη δειγματοληψία για τη διενέργεια της δοκιμασίας έχουν ψεκαστεί με εντομοαπωθητικό με υπολειμματική δράση άνω των τεσσάρων ημερών, υπό τον όρο ότι το πρόγραμμα εποπτείας που εφαρμόζεται έδειξε ότι δεν έχει αρχίσει εκ νέου δραστηριότητα ο ιός του καταρροϊκού πυρετού του προβάτου σε μια ανάλογη, από επιδημιολογική άποψη, περιοχή προέλευσης.
Τα κράτη μέλη όταν κάνουν χρήση της εν λόγω παρέκκλισης, προβλέπουν μια διαδικασία στο πλαίσιο δικτύων, υπό τον έλεγχο των αρμοδίων αρχών προέλευσης και προορισμού, έτσι ώστε να προλαμβάνεται κάθε περαιτέρω μετακίνηση, σε ένα άλλο κράτος μέλος, των ζώων που μετακινήθηκαν σύμφωνα με τους όρους που προβλέπονται στο παρόν άρθρο.
Άρθρο 5
Παρεκκλίσεις που αφορούν τη σφαγή
Κατά παρέκκλιση του άρθρου 2, οι μετακινήσεις των ζώων ευπαθών στον καταρροϊκό πυρετό του προβάτου για άμεση σφαγή, εντός του εδάφους του ίδιου κράτους μέλους μπορούν να επιτραπούν από τις αρμόδιες εθνικές αρχές από τις περιοχές χαμηλού κινδύνου που ορίζονται στο τμήμα 1 των παραρτημάτων I Α και I Β αντιστοίχως, υπό τον όρο ότι:
α) διενεργείται ανάλυση κινδύνου κατά περίπτωση για την ενδεχόμενη επαφή μεταξύ των ζώων και των φορέων κατά τη μεταφορά μεταξύ του σημείου εισόδου σε μη απαγορευμένη ζώνη και του σφαγείου λαμβάνοντας υπόψη:
i) τα διαθέσιμα στοιχεία μέσω του προγράμματος εποπτείας για τη δραστηριότητα των φορέων,
ii) την απόσταση μεταξύ του σημείου εισόδου στην απαγορευμένη περιοχή και του σφαγείου καθώς και τα εντομολογικά στοιχεία της διαδρομής,
iii) την περίοδο της ημέρας κατά την οποία πραγματοποιείται η μεταφορά σε σχέση με τις ώρες δραστηριότητας των φορέων,
iv) την ενδεχόμενη χρήση εντομοκτόνων σύμφωνα με την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και την κατάργηση των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ(10)·
β) τα προς μετακίνηση ζώα δεν εμφανίζουν συμπτώματα του καταρροϊκού πυρετού του προβάτου κατά την ημέρα της μεταφοράς·
γ) τα ζώα μεταφέρονται άμεσα στο σφαγείο, σε σφραγισμένα οχήματα από την αρμόδια αρχή, χωρίς καθυστέρηση, υπό επίσημη επιτήρηση·
δ) η αρμόδια αρχή που είναι υπεύθυνη για το σφαγείο, ενημερώνεται σχετικά με την πρόθεση αποστολής ζώων στο σφαγείο και κοινοποιεί την άφιξή τους στην αρμόδια αρχή του τόπου αποστολής.
Άρθρο 6
Η διαμετακόμιση των ζώων που αποστέλλονται από μια περιοχή της Κοινότητας, η οποία βρίσκεται εκτός των απαγορευμένων ζωνών που ορίζονται στο παράρτημα I, εφόσον από το δρομολόγιο προβλέπεται ότι μέρος του ταξιδιού θα διέλθει μέσω μιας από τις απαγορευμένες ζώνες που ορίζονται στο παράρτημα I, πρέπει να επιτρέπεται υπό τον όρο ότι:
α) εφαρμόζεται αγωγή των ζώων και των μεταφορικών μέσων με εντομοκτόνα, στον τόπο φόρτωσης ή, οπωσδήποτε, πριν από την είσοδο των ζώων στην απαγορευμένη ζώνη. Εφόσον, κατά τη διέλευση μέσω μιας απαγορευμένης ζώνης, προβλέπεται περίοδος ανάπαυσης σε ενδιάμεσο σταθμό, πρέπει να εφαρμόζεται αγωγή με εντομοκτόνα, για την προστασία των ζώων από τυχόν επιθέσεις φορέων·
β) στην περίπτωση ενδοκοινοτικού εμπορίου, η διαμετακόμιση υπόκειται στην έγκριση των αρμοδίων αρχών των κρατών μελών διέλευσης και προορισμού, και προστίθενται οι ακόλουθες συμπληρωματικές ενδείξεις στα αντίστοιχα πιστοποιητικά που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ:
"Αγωγή με εντομοκτόνο (ονομασία του προϊόντος), την (ημερομηνία) στις (ώρα) σύμφωνα με την απόφαση 2003/218/EΚ."
Άρθρο 7
Τα κράτη μέλη διασφαλίζουν ότι τα μέτρα που εφαρμόζουν στις συναλλαγές είναι σύμφωνα με την παρούσα απόφαση και ενημερώνουν σχετικά την Επιτροπή.
Άρθρο 8
Καταργείται η απόφαση 2001/783/EΚ. Οι αναφορές στην καταργηθείσα απόφαση θεωρούνται ως αναφορές στην παρούσα απόφαση.
Άρθρο 9
Η παρούσα απόφαση αρχίζει να ισχύει στις 18 Απριλίου 2003.
Άρθρο 10
Η παρούσα απόφαση απευθύνεται στα κράτη μέλη.
Βρυξέλλες, 27 Μαρτίου 2003.

Labels: 0
8
15
6